U-I-233/13
Natisni
Opravilna št.:
U-I-233/13
Datum odločitve:
8. 1. 2015
Objavljeno:
Neobjavljeno | 20. 1. 2015
ECLI:
ECLI:SI:USRS:2015:U.I.233.13
Akt:
Zakon o obrambi (Uradni list RS, št. 103/04 – uradno prečiščeno besedilo) (ZObr), 1. odst. 98.c čl.

Uredba o plačah in drugih prejemkih pripadnikov Slovenske vojske pri izvajanju obveznosti, prevzetih v mednarodnih organizacijah oziroma z mednarodnimi pogodbami (Uradni list RS, št. 67/08, 98/10, 41/12, 41/13, 47/13 in 96/14), 2. odst. 3. čl. ter 1. odst. 7. čl.
Izrek:
Zahteva za oceno ustavnosti prvega odstavka 98.c člena Zakona o obrambi (Uradni list RS, št. 103/04 – uradno prečiščeno besedilo) ter za oceno ustavnosti in zakonitosti drugega odstavka 3. člena ter prvega odstavka 7. člena Uredbe o plačah in drugih prejemkih pripadnikov Slovenske vojske pri izvajanju obveznosti, prevzetih v mednarodnih organizacijah oziroma z mednarodnimi pogodbami (Uradni list RS, št. 67/08, 98/10, 41/12, 41/13, 47/13 in 96/14) se zavrže.
Evidenčni stavek:
Ustavno sodišče zahtevo zavrže, če predlagatelj ne izkaže ogroženosti pravic delavcev.
Geslo:
1.2.51.3.6 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Predlagatelj - Reprezentativni sindikat za območje države.
1.5.51.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje zahteve.
1.4.51.6 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Drugo.
Pravna podlaga:
Člen 25.1, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon, podzakonski akt
Vlagatelj:
Sindikat vojakov Slovenije, Slovenska Bistrica
Datum vloge:
1. 10. 2013
Vrsta odločitve:
sklep
Vrsta rešitve:
zavrženje
Dokument:
US30564
Dokument v PDF obliki:
U-I-233-13.pdf
139 KB
Prenesite datoteko
U-I-233/13-8
8. 1. 2015
SKLEP
Ustavno sodišče je v postopku za oceno ustavnosti in zakonitosti, začetem z zahtevo Sindikata vojakov Slovenije, Slovenska Bistrica, ki ga zastopa mag. Peter Kos, odvetnik v Kopru, na seji 8. januarja 2015
sklenilo:
Zahteva za oceno ustavnosti prvega odstavka 98.c člena Zakona o obrambi (Uradni list RS, št. 103/04 – uradno prečiščeno besedilo) ter za oceno ustavnosti in zakonitosti drugega odstavka 3. člena ter prvega odstavka 7. člena Uredbe o plačah in drugih prejemkih pripadnikov Slovenske vojske pri izvajanju obveznosti, prevzetih v mednarodnih organizacijah oziroma z mednarodnimi pogodbami (Uradni list RS, št. 67/08, 98/10, 41/12, 41/13, 47/13 in 96/14) se zavrže.
OBRAZLOŽITEV
1. Predlagatelj izpodbija prvi odstavek 98.c člena Zakona o obrambi (ZObr), ki določa, da pripadniku Slovenske vojske (v nadaljevanju pripadnik), ki v miru opravlja vojaško službo oziroma službo izven države pri izvrševanju obveznosti, sprejetih v mednarodnih organizacijah oziroma z mednarodnimi pogodbami, pripada plača z dodatki po osnovah in merilih, ki jih predpiše Vlada. Izpodbija tudi na njegovi podlagi sprejeto Uredbo o plačah in drugih prejemkih pripadnikov Slovenske vojske pri izvajanju obveznosti, prevzetih v mednarodnih organizacijah oziroma z mednarodnimi pogodbami, in sicer njen drugi odstavek 3. člena, ki določa, da se
v času opravljanja vojaške službe izven države izplačujejo samo dodatki, povračila in nadomestila, ki so določena s to
uredbo, ter prvi odstavek 7. člena te uredbe, ki taksativno določa pripadajoče dodatke (za
nevarnost na območju delovanja
,
za nevarne naloge
,
za posebne pogoje bivanja in delovanja
,
za poveljevanje
). Predlagatelj navaja, da izpodbijana ureditev pripadnikom
v času opravljanja vojaške službe izven države
ne daje pravice do dodatkov za stalnost in delovno dobo, in zatrjuje njeno neskladje s 14., 76., 120. in 153. členom Ustave.
2. Reprezentativni sindikat za območje države za posamezno dejavnost ali poklic lahko na podlagi enajste alineje prvega odstavka 23.a člena Zakona o Ustavnem sodišču (Uradni list RS, št. 64/07 – uradno prečiščeno besedilo in 109/12 – v nadaljevanju ZUstS) začne postopek za oceno ustavnosti oziroma zakonitosti predpisa le, če so ogrožene pravice delavcev. Kot pogoj je torej določena ogroženost pravic delavcev in ne le njihovo zmanjšanje ali poslabšanje, do katerega naj bi prišlo zaradi uveljavitve izpodbijane ureditve.
[1]
Za izpolnjenost tega pogoja ne zadostuje zgolj dokazovanje, da pripadniki
v času opravljanja vojaške službe izven države
niso upravičeni do dodatkov za stalnost in delovno dobo. To namreč lahko pomeni kvečjemu poslabšanje pravic delavcev, kar po ustaljeni ustavnosodni presoji samo po sebi ne zadošča za izpolnitev procesne predpostavke ogroženosti pravic delavcev.
3. Glede na navedeno predlagatelj ni izkazal pogoja ogroženosti pravic delavcev po enajsti alineji prvega odstavka 23.a člena ZUstS. Zato je Ustavno sodišče njegovo zahtevo zavrglo.
4. Ustavno sodišče je sprejelo ta sklep na podlagi prvega odstavka 25. člena ZUstS v sestavi: predsednik
mag. Miroslav Mozetič
ter sodnice in sodniki dr. Mitja Deisinger,
dr. Dunja Jadek Pensa, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec.
Sklep je sprejelo soglasno.
mag. Miroslav Mozetič
Predsednik
[1]
Sklep Ustavnega sodišča št. U-I-154/12 z dne 6. 3. 2014, podobno tudi v sklepu št. U-I-172/12 z dne 24. 10. 2013.